Sri Lankan krikettimaajoukkue

Sri Lankan krikettimaajoukkue edustaa Sri Lankaa kriketin maajoukkuekilpailuissa. Sitä hallinnoi Sri Lanka Cricket, aiemmalta nimeltään Board of Cricket for Sri Lanka.

MM-kilpailut

Sri Lanka voitti kriketin maailmanmestaruuden 1996. Loppuottelussa se ohitti Australian juoksumäärän, kun Sri Lankalla olisi ollut käytettävissään vielä seitsemän lyöjäparia ja 22 lyöntiä. MM-hopeaa Sri Lanka sai 2007, jolloin se hävisi finaalissa Australialle 53 juoksulla ja 2011, jolloin Intia ohitti loppuottelussa sen juoksumäärän, kun intialaisilla olisi ollut vielä kuusi lyöjäparia ja kymmenen lyöntiä jäljellä. MM-kilpailujen välieräottelussa Sri Lanka hävisi Australialle 48 juoksulla 2003.

Test matchit

Sri Lanka pelasi ensimmäisen viisipäiväisen maaottelunsa, eli test matchin, vuonna 1982. Se on pelannut vuoden 2016 loppuun mennessä kaikkiaan 254 test match -ottelua, joista se on voittanut 80, hävinnyt 93 ja "tasapeliin", eli käytännössä kesken, on jäänyt 81 ottelua. Se on voittanut kaikki ratkaisuun saakka edenneet 14 test matchiaan Bangladeshia ja 12 test matchiaan Zimbabwea vastaan. Lisäksi Sri Lankan ottelusaldo on positiivinen Länsi-Intian saaristoa vastaan: kahdeksan voittoa, kolme tappiota. Englannin se on voittanut kahdeksan kertaa ja hävinnyt 12 kertaa, Pakistania vastaan on 14 voittoa ja 19 tappiota, Uutta-Seelantia vastaan kahdeksan voittoa, 14 tappiota, Etelä-Afrikkaa vastaan viisi voittoa, 12 tappiota, Intiaa vastaan seitsemän voittoa, 16 tappiota ja Australiaa vastaan neljä voittoa ja 17 tappiota.

Yhden päivän maaottelut

Sri Lanka pelasi ensimmäisen yksipäiväisen maaottelunsa (pelimuoto, jolla myös MM-kisat käydään, molemmilla joukkueilla tavallisesti 50 syöttövuoroa, joissa jokaisessa kuusi syöttöä) vuonna 1975. Se on pelannut yksipäiväisiä maaotteluja MM-kilpailujen 2019 loppuun mennessä kaikkiaan 844. Niistä se on voittanut 383 hävinnyt 419, tasajuoksuihin on päättynyt viisi ja ilman ratkaisua 37 ottelua. Kymmenestä huippumaasta (eli niistä, jotka pelaavat test matcheja) sillä on positiivinen maaottelusaldo ainoastaan Bangladeshia (36 voittoa, seitsemän tappiota) ja Zimbabwea (44 voittoa, 11 tappiota) vastaan sekä tasatilanne Englannin kanssa (36 voittoa, 36 tappiota). Huonoin tilasto Sri Lankalla on Australiaa vastaan: 32 voittoa ja 61 tappiota.

Twenty20-maaottelut

Sri Lanka pelasi ensimmäisen Twenty20 -pelimuodon maaottelunsa, jossa kumpikin joukkue pelaa 20 syöttövuoroa (joissa jokaisessa on kuusi syöttöä), vuonna 2006. Se on pelannut vuoden 2016 loppuun mennessä kaikkiaan 87 maaottelua. Ratkaisuun päättyneistä otteluista se on voittanut 46 ja hävinnyt 39. Se on voittanut Zimbabwen kaikissa kolmessa kohtaamisessa, ja voittosaldo on kärkimaista positiivinen myös Bangladeshia (neljä voittoa, yksi tappio), Länsi-Intian saaristoa (kuusi voittoa, kolme häviötä) ja Australiaa (kuusi voittoa, neljä häviötä) vastaan. Englantia vastaan on sekä voittoja että tappioita neljä.
Sri Lanka voitti ICC World Twenty20 -turnauksen 2014 kukistettuan loppuottelussa Intian. Toiseksi se sijoittui 2009 hävittyään finaalissa Pakistanille ja 2012, jolloin hävisi loppuottelussa Länsi-Intian saaristolle. Lisäksi se pelasi välieräottelussa 2010.

Henkilökohtaiset tilastot

Muttiah Muralitharan on "polttanut" krikettihistoriassa eniten vastustajan pelaajia sekä test matcheissa, 800, että yhden päivän maaotteluissa, 534. Kumar Sangakkara on lyönyt Sri Lankan pelaajista eniten juoksuja sekä test matcheissa, 12 400, että yhden päivän maaotteluissa 13 975.